I en tid, hvor negative renter i banken er virkelighed, og hvor pensionskasser og andre storinvestorer er parat til at investere langsigtet for bare at få en smule afkast, har Odense Kommune lavet en investering med et imponerende afkast på 80 procent.

For en investering på 84,5 mio. kroner fordelt over årene 2017 til 2020 har kommunen foreløbig tjent 68 mio. kroner, og fortjenesten forventes at blive endnu højere.

- Det er fedt, siger beskæftigelses- og socialrådmand Brian Dybro (SF). For det viser, at det virker at investere i at hjælpe ledige til at få et job.

De 68 mio. kroner er ikke nogen, kommunen kan gå ud og bruge på bedre service til ældre eller bygge nye børnehaver for. Det er til gengæld millioner, som ville have tynget kommunens budget ned og krævet ekstra besparelser, hvis byrådet ikke havde besluttet at investere i at hjælpe ledige i arbejde eller uddannelse og samtidig have et blik for nogle af de grupper, der ellers er længere væk fra arbejdsmarkedet på grund af sygdom eller langtidsledighed.